A BIZOTTSÁG HATÁROZATA
(2008. április 3.)
a 91/689/EGK tanácsi irányelv 3. cikke értelmében a veszélyes hulladékot hasznosító vállalkozások és létesítmények engedélyezési kötelezettség alóli mentességére vonatkozó angliai, walesi, észak-írországi és skóciai szabályokról
(az értesítés a C(2008) 1212. számú dokumentummal történt)
(Csak az angol szöveg hiteles)
(EGT-vonatkozású szöveg)
(2008/350/EK)
AZ EURÓPAI KÖZÖSSÉGEK BIZOTTSÁGA,
tekintettel a veszélyes hulladékokról szóló, 1991. december 12-i 91/689/EGK tanácsi irányelvre (1), és különösen annak 3. cikke (4) bekezdésére,
mivel:
1. BEJELENTETT NEMZETI RENDELKEZÉSEK
(1)
Az Egyesült Királyság a 2005. szeptember 13-i, 2006. január 18-i, 2006. augusztus 3-i és 4-i, valamint a 2006. december 6-i értesítésekkel elküldte a Bizottságnak az 1994-es hulladékgazdálkodási engedélyezési szabályzat (a módosított 1056/1994 számú jogszabályi eszköz (SI)) 3. jegyzékében (A hulladékgazdálkodási engedélyezési kötelezettség alól mentes tevékenységek) meghatározott, a veszélyes hulladékokra vonatkozó meglévő hulladékgazdálkodási engedélyezési kötelezettség alóli angliai, walesi és skóciai mentességek tekintetében javasolt módosításokat.
(2)
Az Egyesült Királyság csak a hulladékgazdálkodási mentességekre (Módosítás és kapcsolódó rendelkezések) (Anglia és Wales) vonatkozó 2006-os szabályzat tervezetének 17.(1), 18.(1), 38., 39.(1) és (2), 43., 45.(1) és (2), 47A.(2) és 48A.(2) bekezdéséről küldött értesítést, amelyek a veszélyes hulladékokra vonatkoznak. Észak-Írország esetében a 2003-as hulladékgazdálkodási engedélyezési szabályzat (Észak-Írország) 2. jegyzékének (Mentességek a hulladékgazdálkodási engedélyezési kötelezettség alól) A. jegyzékéhez tartozó A. melléklet 49-51. bekezdését jelentették be. Skócia ezzel szemben együtt jelentette be a veszélyes és nem veszélyes anyagokra vonatkozó engedélyezési mentességeket (a 2006-os hulladékgazdálkodási engedélyezési módosítás (Skócia) szabályzatának tervezete, 3.(a)(ii), 3.(c), 6.(1) és (2), 17.(1), 18.(2)(a) és (b), 28., 36.(1)-(3), 38., 39.(1) és (2), 43.(1)-(3), 45.(1) és (2), 47.(2) és 48.(2) bekezdés).
2. ÉRTÉKELÉS
(3)
A 91/689/EGK irányelv 3. cikke (2) bekezdésének való megfelelés tekintetében a veszélyes hulladékra vonatkozóan bejelentett angliai, walesi, észak-írországi és skóciai mentességek eleget tesznek az említett irányelv követelményeinek. A bejelentett tervezetek felsorolják a veszélyes hulladékok típusait és maximális mennyiségeit, és további követelményeket írnak elő a tárolási tevékenységek elvégzésével kapcsolatban. Az érintett hulladékok tipológiáját megfelelően meghatározták a hulladékjegyzéknek a hulladékokról szóló 75/442/EGK tanácsi irányelv 1. cikkének a) pontja értelmében történő meghatározásáról szóló 94/3/EK határozat, valamint a veszélyes hulladékok jegyzékének a veszélyes hulladékokról szóló 91/689/EGK tanácsi irányelv 1. cikkének (4) bekezdése értelmében történő meghatározásáról szóló 94/404/EK tanácsi határozat felváltásáról szóló, 2000. május 3-i 2000/532/EK tanácsi határozattal (2) összhangban.
(4)
A bejelentett tervezetek 38. bekezdése, amely az osztályozás és a helyes kezelés biztosítása érdekében végzett vizsgálat alatt álló hulladék tárolásáról szól, nem tartalmazza a 2000/532/EK határozat szerinti, megfelelő hivatkozást. A Bizottság azonban elfogadta ezt a kivételt, mivel a hulladék vizsgálatára és elemzésére szükség van ahhoz, hogy meggyőződjenek az egyes hulladékok tulajdonságairól, ezen belül arról is, hogy veszélyes vagy nem veszélyes. Ezért csak a vizsgálat után lehet kiosztani a helyes hulladékhivatkozást és ennek megfelelően kezelni a hulladékot. A mentesség nem terjed ki semmilyen olyan hulladék kezelésére, amelyet külön engedély szabályozna.
(5)
A Bizottság azon a véleményen van, hogy a bejelentett mentességek tekintetében a hulladék veszélyes összetevőinek koncentrációjára vonatkozó határértékek és a kibocsátási határértékek előírása aránytalan lenne. A Bizottság úgy véli, hogy a 91/689/EGK irányelv 3. cikkének (2) és (3) bekezdésében felsorolt egyéb követelmények teljesítése révén biztosított a mentességet élvező hulladék kielégítő kezelése a 91/689/EGK irányelv 1. cikkének (1) bekezdése alapján.
(6)
Ami a 91/689/EGK irányelv 3. cikkének (2) bekezdésében szereplő feltételt illeti, mely szerint a hulladék típusainak vagy mennyiségeinek és a hasznosítási módszereknek meg kell felelniük a hulladékokról szóló, 2006. április 5-i 2006/12/EK európai parlamenti és tanácsi irányelv (3) 4. cikkében előírt feltételeknek, az 1056/1994 számú SI 4. jegyzékének 4.(1) (a) bekezdése megismétli a 2006/12/EK irányelv 4. cikkének követelményeit. A 91/689/EGK irányelv 3. cikkének (2) bekezdésében előírt feltétel ezért teljesül.
(7)
Az 1056/1994 számú SI 18.(1) szabálya előírja, hogy bűncselekménynek minősül, ha egy létesítmény vagy vállalkozás a megfelelő nyilvántartó hatóságnál történt nyilvántartásba vétel nélkül végez hulladék hasznosításával vagy ártalmatlanításával járó, engedélymentes tevékenységet. Ezért a 91/689/EGK irányelv 3. cikkének (3) bekezdésében előírt nyilvántartásba vételi követelményt az említett rendelkezés biztosítja.
(8)
A Bizottság kikérte a tagállamok véleményét a bejelentett mentességeknek a 91/689/EGK irányelv 3. cikkének való megfeleléséről. A konzultációs szakaszban egy tagállam sem emelt kifogást a szabályzattervezet elfogadása ellen.
3. KÖVETKEZTETÉS
(9)
Tekintettel a tagállamokkal folytatott konzultációra, valamint saját elemzésére, miszerint a szabályzattervezet megfelel a 91/689/EGK irányelv 3. cikke követelményeinek, a szabályzattervezetet jóvá kell hagyni.
(10)
E határozat melléklete összefoglalja az Egyesült Királyság által bejelentett szabályokat, amelyek megfelelnek a 2006/12/EK irányelv 11. cikke (1) bekezdésének b) pontjával összefüggésben a 91/689/EGK irányelv 3. cikkének (2) és (4) bekezdésében megállapított feltételeknek. Ez a jóváhagyás kizárólag a mellékletben összegzett rendelkezésekre vonatkozik, és nem érinti a 2006/12/EK és a 91/689/EGK irányelvben vagy más közösségi jogszabályban foglalt egyéb rendelkezéseknek a bejelentett szabályzatra történő alkalmazását.
(11)
Az ebben a határozatban előírt intézkedések összhangban vannak a 2006/12/EK irányelv 18. cikke által létrehozott bizottság véleményével,
ELFOGADTA EZT A HATÁROZATOT:
1. cikk
A veszélyes hulladék hasznosításával kapcsolatban az engedélyezési kötelezettség alóli mentességre vonatkozó, a hulladékgazdálkodási mentességekre (Módosítás és kapcsolódó rendelkezések) (Anglia és Wales) vonatkozó 2006-os szabályzat tervezetében, az elektromos és elektronikus berendezések hulladékaira vonatkozó 2006-os szabályzatban (Hulladékgazdálkodási engedélyezés) (Észak-Írország) és a 2006-os hulladékgazdálkodási engedélyezési módosítás (Skócia) szabályzatának tervezetében előírt, az Egyesült Királyság által bejelentett és e határozat mellékletében felsorolt szabályok megfelelnek a 91/689/EGK irányelv 3. cikke (2) és (4) bekezdésének.
2. cikk
Ennek a határozatnak Nagy-Britannia és Észak-Írország Egyesült Királysága a címzettje.
Kelt Brüsszelben, 2008. április 3-án.